《明高邑赵忠毅公铁如意歌》
清代·全祖望

不如意事常八九，安得袖铁长在手。黑云蔽天夜沉沉，神龙孤啸怒蛟吼。

高邑先生望斗杓，熹庙之初长六曹。四凶缩颈甘鼠伏，同心同德宪府高。

其奈鸱鸮在宫府，翼以乾儿称五虎。可怜诏狱产神芝，坐视清流色惨沮。

郑革空劳厉刃须，朱游那得赐剑诛。酒酣一击唾壶裂，太尉之笏同唏嘘。

彼丧心者乔氏子，国狗之瘈颡不泚。玦未及玦环未环，老臣竟以荷殳死。

潦水既尽见清潭，忠魂箕尾分左骖。寒芒正色足千古，一枝手泽落江南。

我犹记读先生集，洪河千顷波起立。是物曾陪函丈间，昕夕或歌还或泣。

嶰谷山房清玩多，重陈旧史同摩挲。茂陵玉盌人间出，未若孤忠故物长嵯峨。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。